CELEX: 32014R1226
Language: lt
Date: 2014-11-17 00:00:00
Title: 2014 m. lapkričio 17 d. Komisijos reglamentas (ES) Nr. 1226/2014 dėl leidimo vartoti maisto produktų sveikumo teiginį, susijusį su susirgimo rizikos mažinimu  Tekstas svarbus EEE

18.11.2014   
            
            
               LT
            
            
               Europos Sąjungos oficialusis leidinys
            
            
               L 331/3
            
         KOMISIJOS REGLAMENTAS (ES) Nr. 1226/2014
   2014 m. lapkričio 17 d.
   dėl leidimo vartoti maisto produktų sveikumo teiginį, susijusį su susirgimo rizikos mažinimu
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 17 straipsnio 3 dalį,
   kadangi:
   
               (1)
            
            
               pagal Reglamentą (EB) Nr. 1924/2006 maisto produktų sveikumo teiginiai draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
            
         
               (2)
            
            
               Reglamente (EB) Nr. 1924/2006 taip pat nustatyta, kad paraiškas leisti vartoti maisto produktų sveikumo teiginius maisto tvarkymo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (EFSA) (toliau – Tarnyba);
            
         
               (3)
            
            
               gavusi paraišką Tarnyba nedelsdama apie ją informuoja kitas valstybes nares bei Komisiją ir pateikia nuomonę dėl atitinkamo sveikumo teiginio;
            
         
               (4)
            
            
               Komisija, atsižvelgdama į Tarnybos nuomonę, sprendžia dėl leidimo vartoti sveikumo teiginius suteikimo;
            
         
               (5)
            
            
               gavus bendrovės Lactalis B&C paraišką, pateiktą pagal Reglamento (EB) Nr. 1924/2006 14 straipsnio 1 dalies a punktą, Tarnyba paprašyta pateikti nuomonę dėl sveikumo teiginio, susijusio su mažai riebalų ir mažai transriebalų rūgščių turinčiais tepiaisiais riebalais, kuriuose yra daug nesočiųjų ir omega-3 riebalų rūgščių, ir MTL cholesterolio koncentracijos mažėjimu (klausimas Nr. EFSA-Q-2009–00458) (2). Pareiškėjo pasiūlytas teiginys suformuluotas taip: „Riebalus, kuriuose gausu sočiųjų ir (arba) transriebalų rūgščių, pakeitus riebalais, kuriuose gausu nesočiųjų riebalų rūgščių, mažėja MTL cholesterolio kiekis. MTL cholesterolis yra kraujagyslių ligų rizikos veiksnys“;
            
         
               (6)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2011 m. gegužės 25 d., padarė išvadą, kad tarp sočiųjų riebalų rūgščių mišinio vartojimo ir padidėjusios MTL cholesterolio koncentracijos kraujyje nustatytas priežastinis ryšys ir kad sočiųjų riebalų rūgščių mišinį maisto produktuose arba maiste pakeitus atitinkamo svorio cis-mononesočiosiomis riebalų rūgštimis ir (arba) cis-polinesočiosiomis riebalų rūgštimis mažėja MTL cholesterolio koncentracija. Taigi šią išvadą atitinkantis sveikumo teiginys turėtų būti laikomas atitinkančiu Reglamento (EB) Nr. 1924/2006 reikalavimus, todėl reikėtų jį įtraukti į Sąjungos leidžiamų vartoti teiginių sąrašą. Tarnyba nusprendė, kad darant šią išvadą intervencijos klinikinio tyrimo, kuris, pareiškėjo teigimu, priklauso jam nuosavybės teise, atlikti nereikėjo. Laikoma, kad Reglamento (EB) Nr. 1924/2006 21 straipsnio 1 dalies c punkte nustatytas reikalavimas neįvykdytas, todėl remiantis nuosavybės teise duomenys neturi būti saugomi;
            
         
               (7)
            
            
               savo nuomonėje Tarnyba daro išvadą, kad, norint vartoti teiginį, maisto produktuose arba maiste didelis kiekis sočiųjų riebalų rūgščių turėtų būti pakeistas atitinkamo svorio mononesočiosiomis ir (arba) polinesočiosiomis riebalų rūgštimis. Todėl, siekiant užtikrinti, kad maiste būtų didelis kiekis mononesočiųjų ir (arba) polinesočiųjų riebalų rūgščių, yra tikslinga leisti vartoti šį sveikumo teiginį tik kalbant apie riebalus ir aliejus ir nustatyti vartojimo sąlygas pagal maistingumo teiginį „DAUG NESOČIŲJŲ RIEBALŲ“, kaip nustatyta Reglamento (EB) Nr. 1924/2006 priede;
            
         
               (8)
            
            
               Reglamento (EB) Nr. 1924/2006 16 straipsnio 4 dalyje nustatyta, kad palankioje nuomonėje dėl leidimo vartoti sveikumo teiginį turėtų būti tam tikra informacija. Atitinkamai ši informacija turėtų būti nurodyta šio reglamento priede dėl leidžiamo vartoti teiginio, įskaitant galimą teiginio formuluotės pakeitimą, konkrečias teiginio vartojimo sąlygas ir, jei taikoma, maisto produkto vartojimo sąlygas ar apribojimus ir (arba) papildomus teiginius ar įspėjimus, laikantis Reglamente (EB) Nr. 1924/2006 nustatytų taisyklių ir atsižvelgiant į Tarnybos nuomones;
            
         
               (9)
            
            
               vienas iš Reglamento (EB) Nr. 1924/2006 tikslų yra užtikrinti, kad sveikumo teiginiai būtų teisingi, aiškūs ir patikimi bei naudingi vartotojui ir kad to siekiant būtų atsižvelgiama į teiginių formuluotę ir pateikimą. Todėl tais atvejais, kai teiginių formuluotės turi tą pačią prasmę vartotojams, palyginti su jau leidžiamais vartoti sveikumo teiginiais, nes nurodomas tas pats maisto produkto kategorijos, maisto produkto ar vienos iš jo sudedamųjų dalių ir sveikatos ryšys, jie turėtų būti vartojami laikantis tų pačių vartojimo sąlygų, kaip nurodyta šio reglamento priede;
            
         
               (10)
            
            
               nustatant šiame reglamente pateiktas priemones apsvarstytos pagal Reglamento (EB) Nr. 1924/2006 16 straipsnio 6 dalį Komisijos gautos pareiškėjų ir visuomenės atstovų pastabos;
            
         
               (11)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Šio reglamento priede pateiktas sveikumo teiginys gali būti vartojamas su Sąjungos rinkai tiekiamais maisto produktais laikantis tame priede nustatytų sąlygų.
   2.   1 dalyje nurodytas sveikumo teiginys įtraukiamas į Reglamento (EB) Nr. 1924/2006 14 straipsnio 1 dalyje nurodytą Sąjungos leidžiamų vartoti teiginių sąrašą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. lapkričio 17 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 404, 2006 12 30, p. 9.
   
      (2)  EFSA Journal 2011; 9(5):2168.
   
      PRIEDAS
      Leidžiamas vartoti sveikumo teiginys
      
                  Paraiška ir atitinkamos Reglamento (EB) Nr. 1924/2006 nuostatos
               
               
                  Pareiškėjo adresas
               
               
                  Maistinė ar kita medžiaga, maisto produktas ar maisto produkto kategorija
               
               
                  Teiginys
               
               
                  Teiginio vartojimo sąlygos
               
               
                  Maisto produkto vartojimo sąlygos ir (arba) apribojimai ir (arba) papildomi teiginiai ar perspėjimai
               
               
                  EFSA nuomonės nuoroda
               
            
                  14 straipsnio 1 dalies a punkto sveikumo teiginys, susijęs su susirgimo rizikos mažinimu
               
               
                  
                     Lactalis B&C, ZA Les Placis, 35230 Bourgbarré, France
               
               
                  Mononesočiosios ir (arba) polinesočiosios riebalų rūgštys
               
               
                  Nustatyta, kad sočiuosius riebalus maiste pakeitus nesočiaisiais riebalais mažėja cholesterolio kiekis kraujyje. Didelis cholesterolio kiekis yra rizikos susirgti koronarine širdies liga veiksnys.
               
               
                  Teiginys gali būti vartojamas tik su maisto produktu, kuriame yra daug nesočiųjų riebalų rūgščių, kaip nurodyta teiginyje DAUG NESOČIŲJŲ RIEBALŲ, pateiktame Reglamento (EB) Nr. 1924/2006 priede.
               
               
                  Teiginį galima vartoti tik riebalams ir aliejams.
               
               
                  Q-2009–00458